Zagreb, 19. prosinca 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Marina Gulana, općinskog načelnika Općine Galovac, te dužnosnika Željka Vujevića, zamjenika općinskog načelnika Općine Galovac,** na 72. sjednici, održanoj 19. prosinca 2019.g., donosi sljedeću

**ODLUKU**

**I. Postupak za odlučivanje o sukobu interesa protiv dužnosnika Marina Gulana, općinskog načelnika Općine Galovac, neće se pokrenuti, jer iz prikupljene dokumentacije i podataka nisu utvrđene okolnosti iz kojih bi proizlazilo da je sudjelovao u imenovanju ………….. pročelnikom Jedinstvenog upravnog odjela Općine Galovac, a s kojim je u odnosu pobočnog srodstva, niti je utvrđeno da bi sredstvima Općine Galovac bilo plaćeno održavanje Novogodišnjeg bala, koji se navodi u prijavi.**

**II. U odnosu na navode iz neanonimne prijave vezano za angažiranje odvjetničkog ureda Irena Gulan Šimurina, ista sadrži identične činjenice i okolnosti koje su razmatrane u predmetu SI-195/13, povodom koje je Povjerenstvo odlučilo da se postupak protiv dužnosnika Marina Gulana neće pokrenuti, slijedom čega ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno.**

**III. Postupak za odlučivanje o sukobu interesa protiv dužnosnika Željka Vujevića, zamjenika općinskog načelnika Općine Galovac, neće se pokrenuti, jer se samo zbog okolnosti što mu je stric član Općinskog vijeća Općine Galovac nije našao u situaciji zbog koje bi došlo do povrede odredaba ZSSI-a.**

Obrazloženje

U Povjerenstvu je dana 7. siječnja 2019.g. pod brojem 711-U-143-P-10/19-01-3 zaprimljena neanonimna prijava mogućeg sukoba interesa podnesena protiv Marina Gulana, općinskog načelnika Općine Galovac, te dužnosnika Željka Vujevića, zamjenika općinskog načelnika Općine Galovac, povodom koje se vodi predmet P-10/19.

U navedenoj prijavi se u bitnome navodi da je dužnosnik Marin Gulan zaposlio svog prvoga rođaka, sina svoje tetke – majčine sestre, za pročelnika svoga ureda, te da je povodom navedenog zapošljavanja zatražio mišljenje Povjerenstva o dopuštenosti istog, pri čemu je neistinito naveo da u Zadru i okolici nema potrebnog stručnog kadra, gdje živi oko 100 000 stanovnika, iako je on osobno odredio stručne uvjete i iste diktirao u zapisnik Općinskog vijeća. Također se ističe da je omogućio pružanje pravnih poslova sestri od svog strica odvjetnici Ireni Šimurina Gulan obavljanje pravnih usluga za Općinu Galovac u kontinuitetu od 2011.g. do danas bez provedbe javnog postupka za njihovu dodjelu, iako na području Grada Zadra sjedište ureda ima oko 200-ak odvjetnika kao i da diskrecijski odlučuje o angažiranju drugih odvjetničkih ureda kojima plaća neutvrđene iznose koji se vode kao potraživanje. Prijavitelj navodi kako dužnosnik Marin Gulan stalno u medijima iskazuje da su prije njega svi postupali nezakonito te da je Općini Galovac blokiran račun, ne spominjući u javnim istupima da je Novogodišnji BAL u Galovcu kod Izletišta Markica Gulan platio za političku stranku čiji je dužnosnik član u iznosu od oko 38.000,00 kn.

Nadalje se navodi da je član Općinskog vijeća Općine Galovac Kuzman Vujević, stric dužnosnika Željka Vujevića, zamjenika općinskog načelnika Općine Galovac, da odluke koje to predstavničko tijelo donosi provodi njegov sinovac, dužnosnik Željko Vujević te se napominje da je sinovac za svog strica izgradio dvije kuće koje nisu legalizirane, što upućuje na očiti sukob interesa. Iznosi se da dužnosnik Marin Gulan samostalno sastavlja izborne liste za Općinsko vijeće i ne poštuje zakonske odredbe o zastupljenosti spolova te da je u razdoblju od 2010.- 2017.g. sam potpisivao virmane bez drugog potpisnika, a revizija poslovanja nije provedena 7 godina.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga su i dužnosnik Marin Gulan te dužnosnik Željko Vujević povodom obnašanja dužnosti općinskog načelnika Općine Galovac odnosno obnašanja dužnosti zamjenika obnašanja dužnosti obvezni postupati sukladno odredbama ZSSI-a.

Povjerenstvo utvrđuje da je na 74. sjednici održanoj dana 21. studenoga 2014.g. u predmetu SI-195/13 donijelo odluku o nepokretanju postupku protiv dužnosnika Marina Gulana, jer iz prikupljenih podataka i dokumentacije u pogledu zapošljavanja ………….. kao vježbenika u Općini Galovac te vezano za obavljanje pravnih poslova u ime Općine Galovac od strane odvjetničkog ureda Irena Gulan Šimurina, nije steklo saznanja koja bi upućivala na povredu odredbi ZSSI-a.

Povjerenstvo također utvrđuje da je na 196. sjednici, održanoj 13. listopada 2017.g. na zahtjev dužnosnika Marina Gulana, dalo mišljenje Broj: 711-I-1818-M-207/17-03-11 kojim se pod točkom I. izreke utvrđuje da imenovanje ……………, s kojim je dužnosnik Marin Gulan u pobočnom odnosu srodstva u četvrtom stupnju (bratići), pročelnikom Jedinstvenog upravnog odjela Općine Galovac, a nakon provedenog Javnog natječaja i na temelju Izvještaja o provedenom postupku natječaja podnesenog od strane Povjerenstva za provedbu Javnog natječaja, ne predstavlja povredu odredbi ZSSI-a, dok je pod točkom II. izreke dalo mišljenje kojim se dužnosnika u cilju zaštite vlastitog integriteta i vjerodostojnosti te očuvanja povjerenja građana, upućuje da okolnost srodstva s kandidatom koji je jedini podnio prijavu i udovoljio uvjetima Javnog natječaja, deklarira na službenim internetskim stranicama Općine Galovac te da se izuzme od poduzimanja daljnjih radnji u postupku imenovanja, odnosno upućuje ga se da ovlast donošenja rješenja o imenovanju prenese na zamjenika općinskog načelnika Općine Galovac.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od Općine Galovac dopisom Broj: 711-I-695-P-10/19-04-17 od 28. ožujka 2019.g.

Navedenim dopisom zatražena je dokumentacija koja se odnosi na postupak zapošljavanja …………….. u Općini Galovac na radno mjesto pročelnika Jedinstvenog upravnog odjela Općine Galovac provedenog u 2017.g. te je zatraženo očitovanje na okolnosti je li Općina Galovac iz svojih sredstava platila troškove održavanja Novogodišnjeg bala, tko je bio njegov organizator, tko je pozvan istom nazočiti, zajedno sa cjelokupnom dokumentacijom o tome.

Općina Galovac očitovala se dopisom, KLASA: 023-01/19-01/29, URBROJ: 2198/20-02/1-19-2 od 24. siječnja 2019.g. u kojem se navodi kako nije bilo Novogodišnjeg bala u organizaciji Općine Galovac, jer je dužnosnik Marin Gulan dočekivao Novu godinu u privatnim aranžmanu kao i svi drugi zaposlenici Općine, što predstavlja izbor svakog pojedinca. Istim je dopisom dostavljena dokumentacija koja se odnosi na navedeno zapošljavanje u Općini Galovac.

Očitovanju Općine Galovac prileže Javni natječaj za imenovanje pročelnika Jedinstvenog upravnog odjela Općine Galovac, objavljen u „Narodnim novinama“ broj 89/17., kojom su navedeni opći uvjeti za prijam u službu (punoljetnost, hrvatsko državljanstvo, zdravstvena sposobnost za obavljanje poslova radnog mjesta), te posebni uvjeti za prijam u službu (magistar/ra ili stručni/a specijalist/ica ekonomske ili pravne struke, najmanje jedna godina radnog iskustva na odgovarajućim poslovima, organizacijske sposobnosti i komunikacijske vještine za uspješno upravljanje upravnim tijelom te položen državni stručni ispit), odluka od 31. kolovoza 2017.g. kojom je dužnosnik Marin Gulan raspisao taj javni natječaj sa navedenim općim i posebnim uvjetima za prijem u službu, odluka dužnosnika Marina Gulana od 6. rujna 2017.g. kojom je imenovano Povjerenstvo za provedbu javnog natječaja, Obavijesti i upute kandidatima navedenog Povjerenstva od 6. rujna 2017.g., Zapisnik sa sjednice Povjerenstva za provedbu javnog natječaja od 20. rujna 2017.g. u kojem se navodi da je zaprimljena samo jedna molba, kandidata ……….. iz Zadra, Poziv Povjerenstva za provedbu javnog natječaja na prethodnu provjeru znanja i sposobnosti od 20. rujna 2017.g., Zapisnik sa sjednice Povjerenstva za provedbu javnog natječaja od 26. rujna 2017.g. kojim se utvrđuje broj ostvarenih bodova na pisanom testiranju te se utvrđuje da je obavljen usmeni razgovor na kojem je ………….. kao jedini kandidat pokazao motivaciju, Izvješće istog Povjerenstva od 26. rujna 2017.g. kojim se utvrđuje rang lista kandidata sa navedenim jedinim kandidatom, te obavijest dužnosnika Marina Gulana kojom se potvrđuje da prema mišljenju Povjerenstva za odlučivanje o sukobu interesa od 13. listopada 2017.g. zasnivanje radnog odnosa …………., s kojim je dužnosnik u pobočnom odnosu srodstva u četvrtom stupnju (bratići), na radno mjesto pročelnika Jedinstvenog upravnog odjela Općine Galovac, ne predstavlja samo po sebi povredu odredbi ZSSI-a te se obavještava kako je donošenje rješenja o imenovanju prenijeto na zamjenika općinskog načelnika Općine Galovac.

Nadalje, Povjerenstvo je dopisom Broj: 711-I- 695-P-10/19-04-17 od 28. ožujka 2019.g. zatražilo od Općine Galovac dostavu dokaza o tome da je dužnosnik Marin Gulan na službenoj internetskoj stranici Općine Galovac objavio podatak o srodstvu s jedinim kandidatom u Javnom natječaju za imenovanje pročelnika Jedinstvenog upravnog odjela Općine Galovac objavljenom u „Narodnim novinama“ broj 89/17., da se navede kojim su općim aktom propisani uvjeti za to radno mjesto te tko je i kada donio taj opći akt kao i dostavu odluku o odabiru najboljeg kandidata i rješenje o prijemu u službu. Nadalje, Općina Galovac pozvana je navesti je li dužnosnik Željko Vujević, zamjenik općinskog načelnika Općine Galovac imenovao u neko radno ili savjetodavno tijelo Općine Galovac člana Općinskog vijeća Općine Galovac Kuzmana Vujevića i ostvaruje li navedeni naknadu za rad u tom tijelu.

Općina Galovac očitovala se dopisom, KLASA: 011-01/19-01/0129, URBROJ: 2198/20-02/1-19-2 od 4. travnja 2019.g. u kojem se navodi da je u pogledu imenovanja pročelnika Jedinstvenog upravnog odjela, dužnosnik Marin Gulan, nakon zatraženog mišljenja Povjerenstva, na službenoj internetskoj stranici Općine Galovac objavio podatak o srodstvu s jedinim kandidatom na predmetnom natječaju. Uvjeti za radno mjesto pročelnika Jedinstvenog  
upravnog odjela propisani su Pravilnikom o unutarnjem redu Jedinstvenog upravnog odjela  
Općine Galovac, kojeg donosi čelnik tijela, isti je donesen i objavljen u službenom glasniku u kojem se objavljuju akti Općine Galovac broj 03/10. od 1. rujna 2010., broj 01/16. od 12. veljače 2016.g., broj 06/17. od 29. kolovoza 2017.g. i broj 2/18. od 20. ožujka 2018.g. te su uz očitovanje dostavljeni odluka o izboru najboljeg kandidata i rješenje o prijemu.

U odnosu na dužnosnika Željka Vujevića, navodi se da isti nije nigdje imenovao Kuzmana Vujevića u neko radno ili savjetodavno tijelo Općine Galovac, uz napomenu da je Kuzman Vujević član Općinskog vijeća Općine Galovac te ujedno predsjednik kluba vijećnika Hrvatske demokratske zajednice i Hrvatske narodne stranke u istom Općinskom vijeću kao i da članovi navedenog predstavničkog tijela za svoj rad ne primaju naknadu.

Istom očitovanju prileže objavljena Obavijest dužnosnika Marina Gulana kojom se obavještava javnost da je u Općini Galovac zaposlen ……….. na radno mjesto pročelnika Jedinstvenog upravnog odjela Općine Galovac, s kojim je dužnosnik u pobočnom odnosu srodstva u četvrtom stupnju, rješenje o imenovanju …………. na navedeno radno mjesto od 31. listopada 2017.g. koje je donio zamjenik općinskog načelnika dužnosnik Željko Vujević te rješenje o imenovanju ………….. pročelnikom Jedinstvenog upravnog odjela  
Općine Galovac koje je donio dužnosnik Željko Vujević, zamjenik općinskog načelnika Općine Galovac.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz prikupljene dokumentacije utvrđeno je da je dužnosnik Marin Gulan zatražio u 2017.g. mišljenje Povjerenstva kako postupiti u situaciji kada njegov srodnik u pobočnoj liniji ……….., koji nije član obitelji dužnosnika iz članka 4. stavka 2. ZSSI-a, ali se može temeljem navedene okolnosti smatrati s dužnosnikom povezanom osobom, aplicira na javni natječaj za zapošljavanje koji raspisuje Općina Galovac. Sve radnje koje je dužnosnik donio u tom postupku (raspisivanje javnog natječaja, imenovanje posebnog povjerenstva za njegovu provedbu) odnose se na razdoblje prije zaprimanja ponude ……………. kao zainteresiranog kandidata, slijedom čega su nastale u trenutku kada dužnosnik nije morao znati da će se ta osoba prijaviti na natječaj te nisu postojale okolnosti koje bi od njega zahtijevale izuzimanje od postupanja već u ovoj fazi provedbe javnog natječaja.

Međutim, iz zaprimljene dokumentacije utvrđeno je da se dužnosnik kasnije izuzeo od postupanja nakon što mu je posebno imenovano povjerenstvo dostavilo natječajnu dokumentaciju radi donošenja odluke o imenovanju pročelnika te da je njegov zamjenik, dužnosnik Željko Vujević, donio rješenje o imenovanju ……………. na radno mjesto pročelnika, a nakon što ga je dužnosnik Marin Gulan na to ovlastio, o čemu je obavijestio javnost objavom na službenoj internetskoj stranici Općine Galovac.

Osobi koja je u pobočnom srodstvu s dužnosnikom, a što je okolnost utvrđena u predmetu M-207/17, ne može samo temeljem iste biti uskraćena od mogućnosti zasnivanja radnog odnosa u tijelu javne vlasti u kojem dužnosnik obnaša dužnost, već joj pod istim uvjetima kao i svim drugim osobama, sukladno znanjima i sposobnostima te stručnoj spremi, mora biti dostupno zapošljavanje.

Obzirom da je ………… primljen na to radno mjesto po javnom natječaju objavljenom u središnjem glasniku Republike Hrvatske, čime su mogle biti upoznate sve zainteresirane osobe iz cijele države, a ne samo sa područja Općine Galovac i Zadarske županije, te provedenom pisanom i usmenom testiranju provedenom od imenovanog povjerenstva, o čemu je sastavljena dokumentacija, da su se mogle prijaviti osobe ekonomske i pravne struke što predstavlja široko određenje posebnih uvjeta za zapošljavanje, kao i da je zaprimljena samo jedna ponuda kandidata ………., ne proizlaze okolnosti koje bi upućivale da je dužnosnik koristio obnašanje dužnosti općinskog načelnika Općine Galovac kako bi postigao korist za s dužnosnikom povezanom osobom, nego da je postupio uputama iz navedenog mišljenja Povjerenstva.

Nadalje, iz očitovanja Općine Galovac proizlazi da Općina iz svojih sredstava nije platila održavanje Novogodišnjeg bala niti da je takva manifestacija bila održana u organizaciji Općine Galovac.

Vezano za okolnosti angažiranja odvjetničkog ureda Irena Gulan Šimurina od strane Općine Galovac, iste su bile razmatrane u okviru postupka dovršenog odlukom o nepokretanju postupka iz 2014.g., kada je utvrđeno da je Općinsko vijeće Općine Galovac u 2013.g., a ne u 2011.g. kako se to navodi u prijavi, donijelo odluku o odabiru pravnih zastupnika kojom su odabrane ponude dvaju odvjetničkih ureda, od kojih je odabran i odvjetnički ured Irena Gulan Šimurina, nakon čega su oba ureda pružala pravne usluge za Općinu Galovac.

Obzirom da se u prijavi iz 2019.g. ne ukazuje na nove okolnosti koje bi same po sebi ili zajedno s prethodno utvrđenim činjenicama mogle dovesti do drukčije odluke u kontekstu moguće povrede ZSSI-a, a o njima je Povjerenstvo raspravljalo i odlučilo svojom odlukom u 2014.g., ne postoje pretpostavke da se iste ponovno razmatraju u ovome postupku.

Vezano za navode iz prijave koji se odnose na način sastavljanja i zastupljenost na izbornim listama, Povjerenstvo ne može razmatrati način sastavljanja izbornih lista za lokalne izbore niti udovoljava li izborna lista neke političke stranke na lokalnoj razini zakonskom uvjetu zastupljenosti obaju spolova, što je u nadležnosti Državnog izbornog povjerenstva, a ne može niti utvrđivati zakonitost financijskog poslovanja Općine Galovac u smislu sadrži li dokumenti kojima se odobrava isplata iz općinskog proračuna sve potrebne elemente, što je u nadležnisti Državnog ureda za reviziju.

U odnosu na dužnosnika Željka Vujevića, iz očitovanja Općine Galovac proizlazi da Kuzman Vujević, član Općinskog vijeća Općine Galovac, za kojeg se navodi da je stric dužnosnika, nije od strane svog nećaka, dužnosnika Željka Vujevića, imenovan u bilo kakvo savjetodavno ili stručno tijelo te Općine, te sa ističe da Kuzman Vujević obnaša dužnost člana Općinskog vijeća Općine Galovac bez primanja naknade, pa ne postoje okolnosti koje bi upućivale da bi dužnosnik na bilo koji način koristio obnašanje iste dužnosti kako bi za njega postigao bilo kakvu korist.

Druge činjenice njihovih međusobnih odnosa (sudjelovanje u gradnji kuće koja nije kasnije legalizirana) te činjenice da je od građana Kuzman Vujević imenovan za člana predstavničkog tijela, a dužnosnik istodobno od građana izabran za zamjenika općinskog načelnika u istoj jedinici lokalne samouprave, kao i da u istom mandatnom razdoblju obnašaju navedene dužnosti, ne mogu same za sebe predstavljati situaciju sukoba interesa ili neku drugu povrede odredbi ZSSI-a u odsustvu drugih konkretiziranih okolnosti.

Povjerenstvo stoga ocjenjuje navode prijave neosnovanima i nevjerodostojnima, obzirom da nisu utvrđene radnje ili propusti koje bi ukazivale da je zasnivanjem radnog odnosa nećaka dužnosnika Marina Gulana, …………….. na radno mjesto pročelnika Jedinstvenog upravnog odjela počinio povredu članka 7. ZSSI-a ili povredu neke druge odredbe ZSSI-a, niti je utvrđeno da bi Općina Galovac organizirala Novogodišnji bal, dok je okolnost angažiranja odvjetničkog ureda Irena Gulan Šimurina razmatrana u predmetu SI-195/13 u kojem postupak nije pokrenut, a nedostatak novih činjenica ne opravdana mogućnost donošenja drukčije odluke o istoj pravnoj stvari o kojoj je već riješeno, dok su moguće nezakonitosti u pogledu ravnomjerne zastupljenosti spolova na izbornim listama i zakonitost isplate u nadležnosti drugih državnih tijela, slijedom čega se postupak protiv dužnosnika Marina Gulana neće pokrenuti.

U odnosu na dužnosnika Željka Vujevića, nisu utvrđene okolnosti da bi utjecao na ostvarenje privatnih interesa Kuzmana Vujevića, člana Općinskog vijeća Općine Galovac pa se postupak protiv navedenog dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marin Gulan, osobna dostava
2. Dužnosnik Željko Vujević, elektronička dostava
3. Podnositelju prijave
4. Objava na internetskoj stranici Povjerenstva
5. Pismohrana